กรณ์ เพิ่มมาตรการแก้หนี้นอกระบบสัปดาห์หน้า
รมว.คลัง เผย เตรียมเพิ่มมาตรการแก้หนี้นอกระบบสัปดาห์หน้า
30 เม.ย. 2553

รมว.คลัง เผย เตรียมเพิ่มมาตรการแก้หนี้นอกระบบสัปดาห์หน้า
นายกรณ์ จาติกวณิช รมว.คลัง กล่าวว่า ในสัปดาห์หน้าจะประกาศมาตรการเสริมแก้ไขหนี้นอกระบบ ที่มาขึ้นทะเบียนและผ่านการเจรจาแต่ไม่สามารถเข้าเกณฑ์ขอรับเงินกู้จากธนาคารได้ ก็จะเป็นทางออกที่แก้ปัญหาได้ทั้งหมด ซึ่งการแก้ไขปัญหาหนี้นอกระบบขณะนี้เป็นไปตามขั้นตอนและระยะเวลาที่กำหนดไว้ 
ทั้งนี้ ก่อนหน้านี้ นายกรณ์ เคยเปิดเผยว่ามีผู้มาลงทะเบียนแก้หนี้นอกระบบจำนวน 1.2 ล้านราย และมีจำนวน 2 แสนรายที่ขอถอนตัวออกไป และที่เหลือจำนวน 5 แสนรายจะผ่านเกณฑ์สามารถเข้ามาของสินเชื่อในระบบธนาคารของรัฐได้ ส่วนที่เหลืออีก 5 แสนจะไม่สามารถกู้เงินจากธนาคารได้ 
รมว.คลัง กล่าวว่า ที่ผ่านมาถูกมองว่าจะไม่สามารถแก้ปัญหาหนี้นอกระบบได้ ซึ่งยืนยันมาตลอดว่าการแก้หนี้นอกระบบ เป็นเรื่องที่ยากที่สุด จึงไม่มีคนดำเนินการเรื่องนี้อย่างจริงจัง เพราะเมื่อทำไปแล้วก็จะเจอตอ อุปสรรคปัญหา การดำเนินการตั้งแต่ที่ผ่านมา ตั้งแต่ตอนขึ้นทะเบียน รวมถึงการประสานงานกับหน่วยราชการต่างๆ ก็มีอุปสรรค แต่โครงการก็เดินหน้าต่อไปได้ 
"ผมพอใจจากตัวชี้วัดที่คนมาขึ้นทะเบียนที่สามารถโอนหนี้เข้าระบบได้ ซึ่งจะไม่เป็นการสะสมปัญหาให้กับสถาบันการเงินในอนาคต ดังนั้นก็มาลองดูกันว่าสุดท้ายแล้วจะมีประชาชนที่โอนเข้ามาอยู่ในระบบสถาบันการเงินเป้นจำนวนเท่าใด ต่อไปก็จะมีคำถามว่าจะดูแลต่อไปอย่างไร ซึ่งคลังยืนยันว่าจะไม่ทิ้งลูกหนี้นอกระบบที่ขึ้นทะเบียนทั้งหมดแน่นอน" นายกรณ์ กล่าว 
นายกรณ์ กล่าวว่า มั่นใจกรอบเวลาดำเนินการแก้ไขหนี้นอกระบบในส่วนของลูกหนี้ที่ไม่เกิน 5 หมื่นบาทต่อราย จำนวน 4 แสนราย จะโอนหนี้เข้ามาอยู่ในระบบการเงินได้ภายในเดือน พ.ค. 2553 นี้ ส่วนลูกหนี้ที่มีมูลหนี้เกิน 5 หมื่นบาทต่อราย  จำนวน 6 แสนราย จะโอนเข้ามาอยู่ในระบบการเงินได้ทั้งหมดภายในเดือน มิ.ย. 2553